Ńdɔ fɔ́ɔ́ ńkúkúmá Dávid ai bəzimbi bóé bə́ ngánɔŋ zěn yǎ Yērúzalɛm, nâ bâkə lúmǎn bītá ai bod bə́ ńnam, á bə́ lóege nâ Yébusit. É bod bá bɔ́ ai Dávid nâ: “Wǎyǐ kig tə́lē ákǒl hā: miǹdíndím ai miǹyə́yə́m míbēn myâyi wa tsíg zēn” . 7Á kə́ kwí, ńdɔ̄ Dávid a ngátəgə ǹkán bītá yā Síon, a fadí dzāl yā bálóe ábōg dī nâ “Dzǎl Dávid”. 8Amǒs tē ńgɔ̄ Dávid a ngádzó nâ: “É mod ósə ǎ yi yíd Bəyébusit á bɛ́də́ á ńsə̄ləg.” Ḿfág míńdíndím ai mim̀bóbóg, Dávid a víniŋi myá ńnə̄m. Asú tē bə́ ngáku ǹkaná nâ: “Tɔ ǹdíndím, tɔ m̀bóbóg mod wâyǐ kig nyî á tə́mpɛl.” 9Dávid a ngátɔbɔ á dzāl tē, a yolé dɔ̄ dzwé nâ Dzǎl Dávid, a kɔ́dan dɔ ongóla á nyɔ́l, a tádígi á Milo a kələ kwí á ńnə̄m étēde. 10Dávid ǎ ngawúm fɔ̄ɔ̄ ábuí, Ǹtondôbə Zambá yǎ miǹkunda a tɔá ai nyé. 11Ńdɔ Hiran, ǹkúkúmá yǎ Tir, a ngálóm Dávid bəlóman ai bilé ai bəkábínda ai miǹkə́kə́ŋ yā bīsíé bí ngɔ̌g yā mim̀fim; ńdɔ̄ bə́ ngalóŋ Dávid ndá. 12Dávid a yəmə́ á fɔ̄ɔ̄ naa Ǹtondôbə a wóno etɔá ńkúkúmá dzíé á Ísraɛ̂l ai nâ a bɛ́de edzóē dzíé ású áyɔŋ díé Ísraɛ̂l.